**Җәй кайчан җитәр?** (*1нче сыйныфта әйләнә-тирә дөнья дәресе)*

**Альмира СӘМИТОВА**, Казандагы Ф. Г. Аитова исемендәге татар телендә белем бирүче 12 нче гимназиянең I квалификацион категорияле башлангыч сыйныфлар укытучысы

**Максат:** ел фасыллары, айлар, атна көннәре турында белемнәрне гому-миләштерү; ел фасылларының эзлеклелеген өйрәнү, һәр ел фасылының үзенә хас билгеләрен ачыклау; әйләнә-тирәгә мәхәббәт, игътибарлылык тәрбияләү, өлешчә эзләнү теләге булдыру.

**Планлаштырылган нәтиҗәләр:**

*Предметлы***:** ел фасылларын билгеле эзлеклелектә әйтү; айларны ел

фасылларына дөрес итеп бүлү.

*Метапредмет: –*танып белү: уку мәсьәләсен аңлау, аны эшләргә омтылу, төрле эзләнү ысулларын куллану.

*Коммуникатив*: фикерләрне тыңлый белү, үз фикереңне җиткерә белү.

*Регулятив:* дәреслектә һәм эш дәфтәрендә ориентлаша белү.

*Предметара бәйләнеш:* әдәби уку, сынлы сәнгать, математика.

**Җиһазлау:** кояш һәм болыт ясалган карточкалар, мультимедиа системасы, презентация, конверт белән карточкалар.

**Дәрес барышы**

**I. Уку эшчәнлегенә мотивация**

Дәресне оештыру. Уңай психологик халәт тудыру.

**Укытучы.** Хәерле иртә, укучылар!

Менә дәрес башлана.

Ул , әлбәттә, файдага.

Тырышыгыз тыңларга,

Уйларга һәм аңларга,

Тулы җавап табарга,

Табигатьнең серләрен ачыйк,

Дәрестә бишләр алыйк. **(1 нче слайд)**

**Укучылар.** Хәерле иртә миңа!

Хәерле иртә сиңа!

Хәерле иртә безгә!

Хәерле иртә сезгә!

**II. Үткән теманы ныгыту** Атна көннәрен искә төшерү.

**Укытучы**. Атнада ничә көн? Санап чыгыгыз. *(Укучыларга атна көннәре белән карточкалар бирелә. Алар тәртип буенча басалар.)(Дүшәмбе, сишәмбе, чәршәмбе, пәнҗешәмбе, җомга, шимбә, якшәмбе.)*

**Сораулар:**1) Бүген атнаның нинди көне? 2) Кичә нинди көн иде? 3) Иртәгә атнаның нинди көне? 4) Ә берсекөнгә нинди көн булачак? 5) Җомга белән якшәмбе арасында нинди көн? һ.б.

**III. Табышмакларга җавап табу** Слайдларда картиналар күрсәтелә**.(2, 3, 4, 5 нче слайдлар)**

1. Һәр җир карланган,   
Сулар бозланган;   
Уйный җил-буран,—   
Бу кайчак, туган? *(Кыш көне.)*

2. Боз һәм кар эреде,   
Сулар йөгерде;   
Егълап елгалар,   
Яшьләр түгелде.

Көннәр озая,   
Төннәр кыскара.   
Бу кайсы вакыт? —   
Йә, әйтеп кара. *(Яз көне.)*

3. Ашлыклар үсте,   
Башаклар пеште;   
Кояш пешерә,   
Тиргә төшерә.

Халык ашыга,   
Китә басуга,   
Урагын ура,—   
Бу кайчак була? *(Җәй көне.)*

4. Кырлар буш кала,   
Яңгырлар ява;   
Җирләр дымлана,—   
Бу кайчак була? *(Көз көне.)*

## Бу табышмак-шигырьне Г.Тукай язган, ул «Елның дүрт фасылы» дип атала.

## IV. Проблемалы сорауларга җавап биреп, дәреснең темасын әйтү

## Кызлар, табышмакларның җавапларына игътибар итегез әле. Без бүген нәрсә турында сөйләшербез? *(Ел фасыллары турында.)*

**V. Яңа белемнәрне үзләштерү**

**Сорауларга җавап бирү.**

1. Ә хәзер елның кайсы вакыты?
2. Кышның нинди билгеләрен беләсез? *(Балаларның җаваплары. Кыш* *турында сөйлиләр. Кышкы айларны атыйлар.)* Кыш айларында барлыгы ничә көн? *(31+31+29 яки 28)* *(Кәбисә елы турында мәгълүмат бирелә.)*
3. Кыштан соң нинди ел фасылы килә? *( Яз турында сөйлиләр.)* Яз айларын әйтегез. Яз айларында барлыгы ничә көн? *(31+30+31)*
4. Җәйнең билгеләрен атагыз. Җәй айларын санап чыгыгыз. Җәй айларында барлыгы ничә көн? *(30+31+31)*
5. Иң күп төсләргә бай ел фасылы нинди? *(Көз турында сөйлиләр.)* Көз көне сезнең тормышыгызда нинди үзгәреш була? *(Яңадан мәктәпкә* *укырга киләбез. 2 нче сыйныфка күчәбез.)* Укулар нинди айдан башлана?
6. Туган көнегез кайсы айга туры килә?
7. Яраткан ел фасылыгыз бармы? Ни өчен нәкъ менә шул вакытны яратасыз?

**Ял минуты**

**«Була-булмый» уены (Игра «Бывает – не бывает»)**

–Булса, кул чабыгыз, булмаса, аяк белән таптаныгыз. (Хлопайте, если бывает; топайте, если не бывает.)  
Көзен (осенью): яфрак коелу (листопад), яңгыр (дождь), эсселек (жара), тамчы таму (капель).  
Кышын (зимой): яшен (гроза), кар (снег), буран (метель), бозлавык (гололёд).  
Язын (весной): боз китү (ледоход), умырзая чәчәге (подснежник), яфрак коелу (листопад).  
Җәен (летом): яшен (гроза), тамчы таму (капель), салават күпере (радуга), кар бураны (вьюга), эсселек (жара).

**VI. Алган белемнәрне ныгыту**

Дәреслек белән эш һәм эш дәфтәрләрендә биремнәрне үтәү.

**Группада эшләү**

**Укытучы.** Сезнең алдыгызда ай исемнәре һәм ел фасыллары язылган карточкалар. Уклар белән тоташтырыгыз. (**6 нчы слайд**та тикшерелә.)

|  |  |
| --- | --- |
| Декабрь  Гыйнвар  Февраль | Җәй |
| Март  Апрель  Май | Кыш |
| Июнь  Июль  Август | Көз |
| Сентябрь  Октябрь  Ноябрь | Яз |

1) Ел башлана торган ай исемен кызыл төс белән буягыз.

2) Елның соңгы аен зәңгәр төс белән буягыз.

3) Беренче сыйныфны нинди айда тәмамлыйсыз? Яшел төскә буягыз.

4) Җылы якка кошлар китә торган ел фасылын сары төскә буягыз.  
**VII. Ел фасыллары турында алдан әзерләнгән шигырьләрне сөйләү**

**VIII. Тест. (7 нче слайд)**

1. Су ташу кайчан була?

А) Кыш көне;

Б) Яз көне;

В) Җәй көне.

2. Кайсы табигать күренеше яз көне була?

А) Җылы яктан кошлар килә;

Б) Яфрак коелу;

В) Җиләк пешү.

3. Кайсы кош беренче килә?

А) Карлыгач;

Б) Үрдәк;

В) Кара карга.

4. Кайсы хайван кышкы йокыдан уяна?

А) Куян;

Б) Төлке;

В) Бурсык.

**IX.** **Йомгаклау. Рефлекция**

Сез бу дәрестә нәрсәләр белдегез?

Нәрсә исегездә калды?